L'Ajuntament de Gandia i la Fundació Bancaja renoven el seu compromís per la Cultura
22 octubre 2018

## L'Ajuntament de Gandia i la Fundació Bancaja renoven el seu compromís per la Cultura22 octubre 2018Última actualització: 14 juliol 2025

![](../gestion/img/_AO_5155-copia.jpg)  
  

L'alcaldessa de Gandia, Diana Morant, i el president de la Fundació Bancaja, Rafael Alcón, han signat aquest matí l'acord de renovació que permet l'explotació per part del consistori per a ús cultural i social de la Casa de la Marquesa, propietat de la Fundació Bancaixa. A l'acte de signatura també han estat presents el regidor de Cultura, Joan Muñoz i la nova gerent de la Fundació, Irene Guasque.  
  
Després de la signatura, l'alcaldessa de Gandia ha declarat que "_hui renovem la vocació de la ciutat de Gandia i la Fundació Bancaja per seguir generant Cultura en el gran contenidor que suposa la Casa de la Marquesa. Reafirmem les intencions de tots dos organismes per seguir mantenint aquest espai com a punt de trobada de la ciutadania_" i afegia que "_La Casa de Cultura Marqués de González de Quirós és un punt de trobada dels col·lectius de la ciutat, on es programen de manera intensa i, pràcticament cada dia, Cultura i activitats formatives de tota mena on es comparteix coneixement"._  
_"Aquest projecte és un projecte que funciona i les xifres d'afluència ho demostren. La Casa de la Marquesa és un referent d'àmbit autonòmic perquè s'estan fent les coses bé i això només és possible quan les coses es fan de manera conjunta_" va declarar alcaldessa qui ha finalitzat la seua intervenció agraint a la Fundació Bancaja per "_seguir apostant per la ciutat de Gandia. Gràcies a ells aquest espai és un_ _referent_".  
  
Per la seua banda, Alcón ha explicat que "_el conveni que hui hem signat dóna continuïtat a una llarga col·laboració de la Fundació Bancaja amb l'Ajuntament de Gandia; una col·laboració de més de 20 anys que hem renovat perquè la Casa de la Marquesa seguisca sent utilitzada per l'ajuntament com a seu per a activitats culturals i socials_", i ha afegit que per a la Fundació Bancaixa "_és molt important que aquest edifici tan emblemàtic de Gandia continue sent una referència de la millor programació cultural com a atractiu no només per als veïns de Gandia i la comarca de la Safor, sinó també per als visitants que rep cada any la localitat_".